C 167 A/4
SK
Úradný vestník Európskej únie
21.4.2022
4.
AKO BUDE PREBIEHAŤ VÝBEROVÉ KONANIE?
4.1.
Prehľad postupov výberového konania Toto výberové konanie bude prebiehať v týchto fázach: — Podanie prihlášky (pozri oddiel 4.3.1). — Testy s otázkami s voliteľnými odpoveďami: testy verbálneho, numerického a abstraktného uvažovania a testy jazykového porozumenia (pozri oddiel 4.3.2). — Kontrola splnenia podmienok (pozri oddiel 4.3.3). — Hodnotiace centrum: testy na hodnotenie všeobecných schopností (prípadová štúdia a pohovor s dôrazom na schopnosti), a pohovor týkajúci sa daného odboru (pozri oddiel 4.3.4). — Kontrola dokladov a zostavenie rezervných zoznamov (pozri oddiel 4.3.5).
Spôsob absolvovania testov (na diaľku/prezenčne), ako aj ďalšie podrobnosti a pokyny budú uvedené v pozvánkach na testy.
Na testy s otázkami s voliteľnými odpoveďami a prípadovú štúdiu si uchádzači musia rezervovať termín podľa pokynov, ktoré im zašle úrad EPSO.
Úrad EPSO zvyčajne ponúkne na testy s otázkami s voliteľnými odpoveďami viacero dátumov a na prípadovú štúdiu jeden dátum, počas ktorých môžu uchádzači tieto testy absolvovať.
Obdobia na rezervovanie termínu testov a ich absolvovanie sú obmedzené.
Ak sa testy konajú prezenčne, úrad EPSO zabezpečí, aby podmienky, za ktorých uchádzači tieto testy absolvujú, boli v súlade s odporúčaniami stanovenými príslušnými orgánmi verejného zdravia (Európske centrum pre prevenciu a kontrolu chorôb alebo iné medzinárodné, európske a vnútroštátne orgány). 4.2.
Jazyky používané v tomto výberovom konaní 4.2.1.
Jazykové požiadavky Uchádzač v tomto výberovom konaní musí mať: a) dôkladnú znalosť (úroveň C2) jedného z týchto jazykov: estónčina, chorvátčina, taliančina, holandčina, poľština alebo portugalčina.
Tento jazyk sa bude ďalej označovať ako „prvý jazyk“; b) a zároveň uspokojivú znalosť angličtiny alebo francúzštiny (minimálne na úrovni B2).
Tento jazyk sa bude ďalej označovať ako „druhý jazyk“.
Uvedené minimálne úrovne sa musia týkať všetkých jazykových zručností požadovaných v prihláške (hovorenie, písanie, čítanie a počúvanie).
Tieto zručnosti zodpovedajú jazykovým zručnostiam v Spoločnom európskom referenčnom rámci pre jazyky.
Jazykové požiadavky pre toto výberové konanie zohľadňujú špecifickosť pracovných úloh jazykových asistentov v Európskom parlamente, Rade EÚ, Európskej komisii, na Súdnom dvore EÚ, v Európskom hospodárskom a sociálnom výbore a vo Výbore regiónov.
Jazykové možnosti pre prvý jazyk zodpovedajú cieľovému jazyku prekladateľských alebo legislatívnych oddelení inštitúcií, ktorých texty sa majú spracúvať.
Preto musia jazykoví asistenti v záujme spracúvania náročných (v istých prípadoch aj právnych) textov, ktoré boli napísané v tomto jazyku alebo do tohto jazyka preložené, dôkladne ovládať prvý jazyk (na úrovni C2).
Originálne znenia dokumentov, ktorými sa príslušné útvary zaoberajú, sú väčšinou vypracované buď v angličtine (napríklad v Európskom parlamente, Rade EÚ alebo Európskej komisii), alebo vo francúzštine (na Súdnom dvore EÚ).
V závislosti od inštitúcie, ktorá prijíma do zamestnania, úspešní uchádzači prijatí na základe tohto výberového konania budú musieť pri spracúvaní dokumentov v prvom jazyku konzultovať takéto dokumenty.